Széki belépő

Csoóri Sanyi pátyolgatott minket – mint Téka együttest - sokat voltunk együtt, mondhatom, hogy sülve-főve. Mondta is, ha igazán meg akartok tanulni muzsikálni, menjetek ki Székre, keressétek Icsánt. Felbuzdulva, hogy elindulunk Erdélybe, még a táncházakba is híreszteltük, mi Székre indulunk. Aki széki megfordult a táncházba, tanácsot kértünk merre menjünk, mit vigyünk. Annyit kértek, hogy segítsünk nekik egy pár csomagot elvinni, mert rengeteg csomagjuk van. Akkor még nem volt kocsink, így vonattal mentünk. Megkaptuk a csomagokat, mi pedig vittük a vonathoz. Amint felszálltunk és feltettük a kupé felső csomagtartó részre, az igazán terjedelmes, nagy három Röltexes papírba becsomagolt bálát, az ott lévő személyek pakoltak és kimentek. „Maguk nem normálisak! Perzsaszőnyeget hoznak, ráadásul Röltexes papírba, még a hülye is látja mi van benne, nemhogy a vámos!” Nem tudtuk, hogy tiltott árut hozunk, nagyon vadásztak erre a vámosok, lebuktattuk volna a kupéban utazókat, akik szintén tiltott árukkal kereskedtek. A szőnyeg viszont Széken aranyat ért, sokan abból építettek házat. Most mit csináljunk - tanakodtunk. Menjünk külön vagonokba, ne dugjuk el a szőnyegeket, úgyis észreveszi a vámos. Mondjuk azt, hogy lakodalmi ajándéknak visszük. Ez így is történt. Amikor hozzám ért a vámvizsgálat, kérdezik „Kié ez a szőnyeg?” Mondom, hogy az enyém, lakodalomba viszem ajándékba. „Ne mondja már, itt mindenki perzsaszőnyeget visz lakodalomba ajándékba, már az elősző két vagonba is volt egy-egy szőnyeg. Na, leszállnak vele a határon.” Na, ennek vége, ezt elkobozzák, gondoltam. Poros, Pali, szintén a leszállítás sorsára jutott. Megáll a vonat a határon, mi csak várunk az ajtóban, mikor mondják, hogy leszállás. Várunk, várunk, egyszercsak elindul a vonat. „Na, mi van, nem szállítanak le?” A vonat szaladt velünk, a szőnyegek meg nálunk. Eljutottunk Szamosújvárig, ahonnan indult a busz – székiesen kursza – Székre, várakoztunk a megállóban. Mi akkora feltűnést keltettünk a három szőnyeggel, hogy összeszaladt mindenki az utcán, de persze voltak besúgók is, és hívták a milicistát. El akarta kobozni, hogy csempészek vagyunk, és nem vihetjük sehova, visznek be a rendőrségre. Akkor érkezett egy munkásokat szállító teherautó, megállt, kikiabáltak a kocsiról „Ugorjatok!” És már mentünk is, kiderült Székre mentek, jöttek haza a munkások, megmentettek. Széken szépen leraktak a templom előtt, mi meg nézegettük, most merre. A templom domb aljában – tél volt, óriási hó – a hó fehér tájban a széki lányok grasszáltak nyolcan összekapaszkodtak egysorban, viseletben. A fiúk szintén viseletben csúszkáltak, incselkedtek a lányokkal. Mi fent álltunk a dombtetőn, alul a széki fiatalság. Gondoltam, lesétálok a dombon, de megbotlottam, estem egy nagyot, kapaszkodtam a szőnyegbe - azt nem engedhetem el – és mindenki csodálkozására lecsúsztam pont a lányok csizmájához, vonszolva a szőnyeget, amiről mindenki tudta, hogy az valakié, Pestről hoztuk. Én a meglepetéstől, és az érdekes belépőtől megszeppenve csak annyit tudtam mondani: „Jó estét, nem tudják hol lakik Filep Zsuzsi?”